Vermoorde boer van Boshof glo ingewag, oorval | Netwerk24
Deur Alet Van Der Walt 13 Julie 2019 18:48
Die paartjie se twee skaaphonde.Foto: Alet van der Walt
Kol. Thabo Covane, polisiewoordvoerder, sê Van der Berg het Vrydagmiddag ’n werker na sy huis in Boshof gebring.
Twee vreemde mans het toe op die plaaspad gestap en Van der Berg het vir die werker gevra of hy hulle ken.
Dieselfde werker het Saterdagoggend vergeefs gewag dat Van der Berg hom soos afgespreek kom haal om Saterdag te werk. Hy het toe ’n buurman van Van der Berg gebel wat gaan ondersoek instel het.
’n Hek op die plaas was gesluit en die buurman moes eers ’n sleutel gaan haal om by die Van der Bergs se huis uit te kom.
Hy het daar op hulle lyke afgekom.
Die hek waar Sakkie van der Berg na bewering oorval is.Foto: Alet van der Walt
Covane sê dit lyk asof Van der Berg by die geslote hek ingewag en oorval is.
Covane sê die egpaar het vuurwapens besit, maar dit is nog onduidelik wat uit die kluis gesteel is.
Die aanvallers het vermoedelik met die Van der Bergs se wit Ford Ranger gevlug.
Sakkie Groenewald, eienaar van die plaas, sê die egpaar woon al ’n hele paar jaar in die huis.
Lede van die polisie besig om die moordtoneel te fynkam. Foto: Alet van der Walt
Hulle was nie regtig boere nie, sê Groenewald.
Hy sê die egpaar het as arbeidskonsultante vir boere in die Noord-Kaap gewerk.
“Sover ek weet, het hulle nie geld in die huis gehad nie,” het Groenewald gesê.
Twee skaaphonde wat aan die vermoorde egpaar behoort het, het Saterdag nog by die hek gestaan en wag. Die egpaar laat sover bekend drie dogters agter.
Meer oor: Vrystaat | Plaasmoord | Moord | Plaasaanval